b'\n_START_ARTICLE_\nClausov proces\n_START_PARAGRAPH_\nClausov proces je najpomembnej\xc5\xa1i proces za odstranjevanje \xc5\xbevepla iz plinov. Postopek, v katerem se vodikov sulfid (H\xe2\x82\x82S) pretvori v \xc5\xbeveplo, je leta 1883 patentiral nem\xc5\xa1ki kemik Carl Friedrich Claus._NEWLINE_Proces je primeren za odstranjevanje vodikovega sulfida iz zemeljskega plina, rafinerijskih plinov in odpadnih plinov, ki nastajajo v drugih industrijskih procesih. Slednji lahko vsebujejo tudi vodikov cianid (HCN), ogljikovodike, \xc5\xbeveplov dioksid (SO\xe2\x82\x82) ali amonijak (NH\xe2\x82\x83). Za proizvodnjo \xc5\xbevepla so primerni plini z ve\xc4\x8d kot 25\xc2\xa0% H\xe2\x82\x82S._NEWLINE_Velika ve\xc4\x8dina od 64 milijonov ton \xc5\xbevepla, proizvedenega po celem svetu leta 2005, je bila stranski proizvod rafinerij in drugih tovarn za predelavo ogljikovodikov. \xc5\xbdveplo se porabi predvsem za proizvodnjo \xc5\xbeveplove kisline, gume in kot gnojilo in pesticid.'